विकिडेटा
विकिडेटा अथवा विकिडाटा (अंग्रेज़ी: Wikidata) विश्व भर के लोगों के स्वैच्छिक सहयोग से निर्मित हो रहा एक ज्ञान आधार (नॉलेज बेस) है। यह विकिमिडिया फाउंडेशन द्वारा आयोजित है। यह मुक्त/मुफ़्त आंकड़ों का एक सर्वसुलभ स्रोत है जिसका उपयोग विकिपीडिया भी करता है। अन्य लोग भी इसका उपयोग निःशुल्क तथा सार्वजनिक लाइसेन्स के अन्तर्गत कर सकते हैं। जिस प्रकार विकिमिडिया कामन्स मीडिया फाइलों का भंडारण करती है तथा जिसका उपयोग विकिपीडिया के सभी प्रकल्प करते हैं, उसी प्रकार विकिडेटा भी सभी के लिए निःशुल्क आंकड़े भंडारित करता है। विकिडेटा विकिबेस नामक सॉफ्टवेयर से चलता है। विकिडेटा की विशेषता यह है कि यह मानव एवं मशीन दोनों द्वारा उपयोग किया जा सकता है।